Imtella' Settembru 11, 2021 - Aġġornata 11 Ta' Settembru, 2021 5:02pm L-użu tal-€100 vawċers ġie estiż sal-aħħar ta' Ottubru hekk kif 26% għadhom ma ġabruhomx. Il-vawċers kienu se jiskadu f'nofs Settembru u s'issa ntużaw bi €33 miljun mill-€44 miljun li ħareġ il-Gvern. Kien il-Ministru għall-Ekonomija, Investiment u Negozji Żgħar Silvio Schembri li ħabbar dan waqt li kien qed jindirizza konferenza tal-aħbarijiet f'Marsalforn waqt żjara li huwa u l-Ministru għal Għawdex Clint Camilleri għamlu f'diversi restoranti. Waqt li 96% tal-Maltin u l-Għawdxin ġabru l-vawċer huma biss 63% tal-barranin f'Malta li għamlu l-istess. Il-Ministru Schembri qal li nħarġu 3.5 miljun vawċer għal 447,669 b'valur ta' €44 miljun. Minnhom 117,485 niżżlu l-vawċers b'mod diġitali waqt li 330,184 ippreferew dawk stampati. 300,757 vawċer ġew impustati b'dawk li għad iridu jinġabru jammontaw għal 29,425, 9% tan-numru totali. Il-Ministru Schembri kompla li sal-5 ta' Settembru ġew użati bi €33 miljun f'vawċers mill-€44 miljun jiġifieri 74% tal-vawċers. Minn dawn €30.6 miljun intefqu f'Malta u €2.4 miljun f'Għawdex. Minn €12 miljun f'vawċers diġitali ntużaw €10 miljun, jiġifieri 83% ta' dawk li tniżżlu, waqt li mit-€32 miljun f'vawċers stampati ġew użati €23 miljun jiġifieri 71.9% Il-vawċers blu ntużaw daqs dawk ħomor, 1.3 miljun f'kull każ, bl-iktar jum li fih intużaw vawċers kien l-10 ta' Lulju meta ntużaw b'€774,000. Il-Ministru Schembri semma wkoll kif fi tmiem il-ġimgħa ntużaw b'€1.4 miljun waqt li mit-Tnejn sal-Ħamis b'€1.2 miljun. Fi kliemu dan kien ifisser injezzjoni ekonomika ta' €2.6 miljun fil-ġimgħa. Min-naħa tiegħu, il-Ministru Camilleri wkoll innota kif €2.4 miljun f'vawċers intefqu f'Għawdex u semma kif bejn it-3 u t-8 ta' Settembru qasmu l-fliegu 98,000. Huwa ħabbar ukoll li matul Lulju u Awwissu qasmu l-fliegu kważi miljun persuna.